[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.2.2.

COM(2009) 37 végleges

2009/0008 (CNS)

Javaslat:

A TANÁCS RENDELETE

a 637/2008/EK rendeletnek a gyapotágazatra vonatkozó nemzeti szerkezetátalakítási programok tekintetében történő módosításáról

(előterjesztő: a Bizottság)

INDOKOLÁS

1. A JAVASLAT HÁTTERE

- A javaslat indokai és célkitűzései

2008. november 20-i következtetéseiben a Tanács felkérte a Bizottságot, hogy a gyapotágazat szerkezetátalakítási programjaihoz kapcsolódó programozási időszak meghosszabbítása érdekében terjesszen elő javaslatot a 637/2008/EK rendelet módosítására vonatkozóan. A rendelet ilyen módosítása lehetővé tenné, hogy a szerkezetátalakítási folyamat lebonyolítására a lehető leghatékonyabb módon kerüljön sor.

- Általános háttér

Miután az Európai Bíróság 2006. szeptember 7-én megsemmisítette a 2004-es gyapotreformot, a Bizottság 2007. november 9-én új gyapottámogatási rendszer bevezetésére tett javaslatot (COM(2007) 701). 2008. június 23-án a Tanács elfogadta az 1782/2003/EK rendelet módosításáról és a gyapotágazat nemzeti szerkezetátalakítási programjainak létrehozásáról szóló 637/2008/EK rendeletet. Az új támogatási rendszer a tagállamonként megállapított garantált legnagyobb gyapotterületekre vonatkozó területalapú támogatások nyújtásáról rendelkezik.

Ezzel párhuzamosan a nemzeti szerkezetátalakítási programok azt a célt szolgálják, hogy segítséget nyújtsanak az európai gyapotágazat számára a megváltozott jogi és piaci feltételekből fakadó nehézségek leküzdéséhez. Különösen nagy problémát jelent az, hogy egyes gyapottermelő területeken a gyapottisztító iparág kapacitásának jelentős része kihasználatlan marad.

- Meglévő rendelkezések a javaslat által érintett területen

Ez a javaslat a 637/2008/EK tanácsi rendeletnek a nemzeti szerkezetátalakítási programok végrehajtásával kapcsolatos technikai módosításaira vonatkozik.

- Összhang az unió egyéb szakpolitikáival és célkitűzéseivel

Nem alkalmazandó.

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

- Az érdekelt felekkel folytatott konzultáció

- 2006 és 2007 folyamán a gyapotágazatra vonatkozó új reformjavaslat előkészítése céljából széles körű konzultációra került sor az ágazatban tevékenykedő érdekelt felek részvételével. Mivel a jelenlegi javaslat a meglévő, 2009-től hatályos jogi keret egyes technikai részleteit módosítja, további konzultációk folytatása nem tűnt célszerűnek.

- A szakvélemények összegyűjtése és felhasználása

Külső szakértők bevonására nem volt szükség.

- Hatásvizsgálat

Mivel a javaslat a tagállamok számára létrehozott hatályos jogi keretnek a nemzeti szerkezetátalakítási programok végrehajtását érintő egyedi módosítására vonatkozik, nem került sor hatásvizsgálat lefolytatására.

Tekintettel arra, hogy nem állnak rendelkezésre további finanszírozási források, a gyapotágazat 2008 júniusában jóváhagyott reformjának korlátain belül a Tanács által javasolt megoldás tűnik a legegyszerűbben megvalósíthatónak.

3. A JAVASLAT JOGI ELEMEI

- A javasolt fellépés összefoglalása

A 637/2008/EK tanácsi rendelet négyéves szerkezetátalakítási programok létrehozásáról rendelkezik. Az ágazatot sújtó jelentős nehézségekre tekintettel azonban célszerű lenne lehetővé tenni a tagállamok számára, hogy négy helyett inkább nyolc évre szóló programokat nyújtsanak be. A nyolcéves időtartam nagyobb számú intézkedés bevezetését tenné lehetővé, anélkül, hogy növelni kellene az éves költségvetési kereteket.

A referenciaévként meghatározott gazdasági évben nem saját tulajdonosaik által működtetett gyapottisztító üzemek ki vannak zárva a 637/2008/EK tanácsi rendeletben előírt intézkedések kedvezményezettjeinek köréből. A javasolt technikai módosítás értelmében a referencia-időszakban működő valamennyi tisztítóüzem jogosult lehet a támogatásra.

- Jogalap

Az Európai Közösséget létrehozó szerződés 37. cikkének (2) bekezdése és a gyapotra vonatkozó 4. jegyzőkönyv (amelyet az 1979. évi csatlakozási okmányhoz csatoltak).

- A szubszidiaritás elve

Érvényesül a szubszidiaritás elve, mivel a javaslat nem esik a Közösség kizárólagos hatáskörébe.

Annak érdekében, hogy egyenlő feltételeket lehessen biztosítani a gyapotágazatban, alapvető fontosságú közös keretbe foglalni a szerkezetátalakítási intézkedéseket; az e keretet létrehozó rendeletet a Tanács 2008 júniusában fogadta el. Ez a javaslat nem tartalmaz alapvető módosításokat a szóban forgó tanácsi rendeletben foglaltakhoz képest.

Azáltal, hogy a tagállamoknak lehetőségük van a termelési régióikat érintő kihívások kezelésére legalkalmasabb intézkedéseket kiválasztani a tanácsi rendeletben szereplő lehetőségek közül, biztosítva van a szubszidiaritás elvének a szerkezetátalakítási programok tekintetében való érvényesülése.

- Az arányosság elve

A javaslat megfelel az arányosság elvének, mivel a javasolt módosítások változatlanul hagyják a Tanács által 2008 júniusában létrehozott általános keretet, ugyanakkor további választási lehetőségeket biztosítanak a tagállamoknak.

- A jogi eszközök megválasztása

Javasolt eszköz: a 637/2008/EK tanácsi rendeletet módosító tanácsi rendelet.

4. KÖLTSÉGVETÉSI VONATKOZÁSOK

A javaslat nem növeli a szerkezetátalakítási programok végrehajtásához az éves költségvetési keretben a tagállamok rendelkezésére álló összeget, azt azonban lehetővé teszi a tagállamok számára, hogy nyolc évre (például a 2010-től 2017-ig tartó időszakra) szóló programot terjesszenek be. A szerkezetátalakítási programhoz nyújtott támogatás éves szintjét már a 637/2008/EK tanácsi rendeletben meghatározták, ez a szint nem változik. Amennyiben valamely tagállam úgy határoz, hogy nyolcéves programot nyújt be, az adott tagállam éves költségvetési keretét automatikusan át kell csoportosítani az 1782/2003/EK rendelet VIII. mellékletében meghatározott, a közvetlen kifizetésekre vonatkozó nemzeti felső határ 2018. évi összegéhez.

2009/0008 (CNS)

Javaslat:

A TANÁCS RENDELETE

a 637/2008/EK rendeletnek a gyapotágazatra vonatkozó nemzeti szerkezetátalakítási programok tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó Szerződésre és különösen annak 37. cikke (2) bekezdésének harmadik albekezdésére,

tekintettel az 1979. évi csatlakozási okmányra és különösen az ahhoz csatolt, a gyapotra vonatkozó 4. jegyzőkönyv[1] (6) bekezdésére,

tekintettel a Bizottság javaslatára[2],

tekintettel az Európai Parlament véleményére[3],

mivel:

(1) Az 1782/2003/EK rendelet módosításáról és a gyapotágazat nemzeti szerkezetátalakítási programjainak létrehozásáról szóló, 2008. június 23-i 637/2008/EK tanácsi rendelet[4] 2. fejezete a tagállamok szintjén meghatározandó, többek között a gyapottisztító ágazat támogatására irányuló egyedi intézkedések finanszírozására szolgáló négyéves szerkezetátalakítási programok létrehozásáról rendelkezik.

(2) A gyapotágazat vonatkozásában a Közösségben kialakult gazdasági helyzet, továbbá az a tény, hogy haladéktalanul végre kell hajtani bizonyos alapvető szerkezetátalakítási műveleteket, ideértve valamennyi érintett gyapottisztító vállalat átalakítását is, indokolttá teszi a nyolcéves programozási időszak bevezetését. Amennyiben azonban ilyen nagyszabásúbb nyolcéves program megvalósítására kerül sor, haladéktalanul át kell csoportosítani a megfelelő forrásokat a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet[5] VIII. mellékletében meghatározott nemzeti felső határ összegébe.

(3) A 637/2008/EK rendelet 7. cikke (2) bekezdésének a) pontja úgy rendelkezik, hogy a 637/2008/EK rendelet 7. cikke (1) bekezdésének a), b) és d) pontjában említett intézkedések alapján járó támogatások kedvezményezettjei a gyapotra vonatkozó termelési támogatásról szóló, 2001. május 22-i 1051/2001/EK tanácsi rendelet[6] IV. fejezete alapján a 2005–2006-os gazdasági évben támogatásban részesülők. Egyes gyapottisztító üzemeket nem a tulajdonosaik üzemeltettek a referenciaévként meghatározott gazdasági évben, és mivel a szóban forgó tulajdonosok nem tartoztak az 1051/2001/EK rendelet IV. fejezete alapján támogatásban részesülők közé, ki vannak zárva a szerkezetátalakítási folyamatban való részvételből. Ahhoz, hogy a nemzeti szerkezetátalakítási programok hatékonyak lehessenek, a 637/2008/EK rendelet 7. cikke (1) bekezdésének a), b) és d) pontjában foglalt intézkedéseknek ki kell terjedniük a referenciaévként szolgáló 2005–2006-os gazdasági évben működő és az 1051/2001/EK rendelet IV. fejezete alapján támogatható valamennyi gyapottisztító üzemre. Ezért helyénvaló előírni, hogy a fent említett intézkedések vonatkozásában az üzemtulajdonosok minősüljenek a szerkezetátalakítási programok keretében járó támogatások kedvezményezettjeinek.

(4) A 637/2008/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 637/2008/EK rendelet a következőképpen módosul:

1. A 4. cikk (1) bekezdése az első albekezdés után az alábbi albekezdéssel egészül ki:

„Az első albekezdésben foglaltaktól eltérve a tagállamok dönthetnek úgy is, hogy 2009. december 31. előtt egyetlen módosított, nyolc évre szóló szerkezetátalakítási programtervezetet nyújtanak be a Bizottságnak.”

2. Az 5. cikk (2) bekezdése a következő albekezdéssel egészül ki:

„Amennyiben azonban egy tagállam úgy dönt, hogy a 4. cikk (1) bekezdésének második albekezdésében foglaltak szerinti módosított, nyolc évre szóló szerkezetátalakítási programtervezetet nyújt be, a programnak az e cikk (1) bekezdésében említett éves költségvetését át kell csoportosítani az 1782/2003/EK rendelet VIII. mellékletében megállapított nemzeti felső határnak a 2018. gazdasági évre vonatkozó összegéhez, és az említett évben teljesítendő közvetlen kifizetésekre kell alkalmazni. Az érintett tagállamnak 2018. január 1-jéig közleményt kell benyújtania a szerkezetátalakítási program végrehajtásáról és az abban foglalt célkitűzések megvalósításáról.”

3. A 7. cikk (2) bekezdésének a) pontja helyébe a következő szöveg lép:

„a) az 1051/2001/EK tanácsi rendelet(*) IV. fejezete alapján a 2005–2006-os gazdasági évben támogatásban részesülő gyapottisztító létesítmények tulajdonosai az e cikk (1) bekezdésének a), b) és d) pontjában említett intézkedések alapján járó támogatás esetében;

(*) HL L 148., 2001.6.1., 3. o.”

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 291., 1979.11.19., 174. o.

[2] HL C […]., […]., […]. o.

[3] HL C […]., […]., […]. o.

[4] HL L 178., 2008.7.5., 1. o.

[5] HL L 270., 2003.10.21., 1. o.

[6] HL L 148., 2001.6.1., 3. o. Az 1782/2003/EK rendelettel hatályon kívül helyezett rendelet.